CPN ลุยใส่เงิน998 .40ลบ.ในบริษัทร่วมทุน DTC เร่งเดินหน้า Mixed Use
CPN ลุยใส่เงิน 998 .40 ลบ. ในบริษัทร่วมทุน DTC "วิมานสุริยา"-"สวนลุม พร็อพเพอร์ตี้"-"พระราม 4 เดแวลอปเม้นท์"-"ศาลาแดง พร็อพเพอร์ตี้ แมนเนจเม้นท์" เพื่อพัฒนาโครงการ Mixed Use
4 ก.ค. 2560

บริษัท เซ็นทรัลพัฒนา จำกัด (มหาชน) หรือ CPN เปิดเผยถึงความคืบหน้าการเพิ่มทุนของบริษัทร่วมทุนระหว่างบริษัทกับริษัท ดุสิตธานี จำกัด (มหาชน) หรือ DTC สำหรับโครงการอสังหาริมทรัพย์รูปแบบผสม (Mixed Use Project) บริษัท วิมานสุริยา จำกัด, บริษัท สวนลุม พร็อพเอร์ตี้ จำกัด, บริษัท พระราม 4 เดเวลอปเม้นท์ จำกัด และบริษัท ศาลาแดง พร็อพเพอร์ตี้ แมนเนจเม้นท์ จำกัด ได้ดำเนินการเพิ่มทุนรวม 998.40 ล้านบาท และเปลี่ยนสัดส่วนการถือหุ้นแล้ว
โดยบริษัท วิมานสุริยา จำกัด ซึ่งดำเนินธุรกิจพัฒนาอสังหาริมทรัพย์ โรงแรม อาคารที่พักอาศัย และโครงสร้างอาคารศูนย์การค้า เพิ่มทุนจดทะเบียนเป็น 1,100 ล้านบาท จาก 100,000 บาท โดยชำระค่าหุ้น 75% ของทุนจดทะเบียน คิดเป็นเงิน 825 ล้านบาท
ทั้งนี้ DTC รวมผู้ถือหุ้นรายย่อยถือหุ้น 65% ส่วน CPN ถือหุ้น 35% โดยทุนชำระแล้วจะเพิ่มจนครบ 100% ตามความคืบหน้าของโครงการ และ DTC จะทยอยขายหุ้นให้ CPN โดยสัดส่วนการถือหุ้นสุดท้ายระหว่าง DTC กับ CPN จะเป็น 60:40
ด้านบริษัท สวนลุม พร็อพเพอร์ตี้ จำกัด ดำเนินธุรกิจโครงการพัฒนาศูนย์การค้า ได้เพิ่มทุนเป็น 172 ล้านบาท จากเดิม 100,000 บาท ชำระค่าหุ้น 100% ของทุนจดทะเบียน คิดเป็นเงิน 172 ล้านบาท โดย DTC รวมผู้ถือหุ้นรายย่อย 3 หุ้น ถือหุ้น 37% ส่วน CPN ถือหุ้น 63% ทั้งนี้ DTC จะทยอยขายหุ้นให้ CPN โดยสัดส่วนการถือหุ้นสุดท้ายระหว่าง DTC กับ CPN จะเป็น 15:85
ส่วนบริษัท พระราม 4 เดแวลอปเม้นท์ จำกัด ดำเนินธุรกิจโครงการอาคารสำนักงาน เพิ่มทุนเป็น 1 ล้านบาทจากเดิม 100,000 บาท ซึ่งชำระค่าหุ้น 100% ของทุนจดทะเบียน คิดเป็นเงิน 1 ล้านบาท โดย DTC ถือหุ้น 10% และ CPN ถือหุ้น 90% ทั้งนี้ สัดส่วนการถือหุ้นระหว่าง DTC กับ CPN เป็น 10: 90 ตามเงื่อนไขของสัญญาร่วมลงทุนแล้ว
ขณะที่บริษัท ศาลาแดง พร็อพเพอร์ตี้ แมนเนจเม้นท์ จำกัด ดำเนินธุรกิจให้เช่าอาคารสำนักงาน ได้เพิ่มทุนเป็น 400,000 บาท จากเดิม 100,000 บาท ชำระค่าหุ้น 100% ของทุนจดทะเบียนคิดเป็นเงิน 400,000 บาท โดย DTC รวมผู้ถือหุ้นรายย่อย 3 หุ้นถือหุ้น 25% ส่วน CPN ถือหุ้น 75%